## Obvezatne upute OŽ-VIII

### NN 3/1993 (8.1.1993.), Obvezatne upute OŽ-VIII

# IZBORNA KOMISIJA REPUBLIKE HRVATSKE

Na temelju članka 33. stavak 4. i 5. Zakona o izborima zastupnika
u Sabor Republike Hrvatske ("Narodne novine", br.22/92, 27/92
i 1/93), Izborna komisija Republike Hrvatske propisuje

## OBVEZATNE UPUTE OŽ-VIII

### Glasovanje osoba na službi u oružanim snagama, članova posade pomorskih i riječnih brodova i osoba lišenih slobode

1. Odredbama članka 35. Zakona o izborima zastupnika u Sabor
Republike Hrvatske propisano je da osobe - birači:

a) na službi u oružanim snagama Republike Hrvatske glasuju na biračkim
mjestima koja će odrediti ministar pravosuđa i uprave na prijedlog
ministra obrane;

b) koji se kao članovi posade pomorskih i riječnih brodova
Hrvatske trgovačke mornarice na dan izbora zateknu izvan granica
Republike Hrvatske, glasuju na biračkim mjestima koja će odrediti
ministar prometa i veza (prije ministar pomorstva) i

c) koji su lišeni slobode glasuju na biračkim mjestima koja će
odrediti ministar pravosuđa i uprave.

Prema citiranim odredbama navedeni ministri donose rješenja o određivanju
biračkih mjesta.

2. Biračke odbore na biračkim mjestima iz toč.
1. ovih Obvezatnih uputa imenuju općinske ili gradske izborne komisije
u skladu s odredbom iz članka 32. točka 3. Zakona o izborima
zastupnika u Sabor Republike Hrvatske.

Članove biračkih odbora za osobe pod toč. 1. a)
(na službi u oružanim snagama) imenovat će općinske ili gradske
izborne komisije na čijem se području nalazi biračko
mjesto.

Članove biračkih odbora za osobe pod toč. 1. b)
(posade brodova) imenovat će općinske ili gradske izborne komisije
na čijem području se nalazi sjedište poduzeća koje
je vlasnik brodova (brodar) na kojima se nalaze biračka mjesta.

Članove biračkih odbora za osobe pod toč. 1. c)
(osobe lišene slobode) imenovat će općinske ili gradske izborne
komisije na čijem se području nalaze ustanove u kojima se
te osobe nalaze.

3. Da bi navedene (općinske ili gradske) izborne komisije mogle
imenovati članove biračkih odbora:

- Ministarstvo obrane Republike Hrvatske ili nadležna zapovjedništva
postrojbi Hrvatske vojske za koje je određeno biračko mjesto,

- uprave poduzeća - vlasnika brodova na kojima je određeno
biračko mjesto i

- Ministarstvo pravosuđa i uprave ili uprava ustanove u kojoj se
nalaze osobe lišene slobode,

HITNO će odgovarajućoj (općinskoj ili gradskoj) izbornoj
komisiji dostaviti prijedlog imena osoba koje će se imenovati u biračke
odbore, vodeći pri tome računa o odredbi članka 29.
stavka 5. Zakona o izborima zastupnika u Sabor Republike Hrvatske, da te
osobe ne mogu biti članovi niti jedne političke stranke.

4. Birači iz točke 1. ovih Obvezatnih uputa (osobe na
službi u oružanim snagama, članovi posade brodova Hrvatske trgovačke
mornarice koji se na dan izbora zateknu izvan granica Republike Hrvstske
i osobe lišene slobode) glasuju za kandidate za zastupnike u Županijski
dom Sabora Republike Hrvatske u onoj izbornoj jedinici u kojoj imaju svoje
stalno prebivalište.

5. Općinski organi uprave, nadležni za poslove opće uprave,
koji vode popise birača u mjestu prebivališta za osobe na službi
u oružanim snagama, članove posade brodova i osoba lišenih slobode,
dostavit će izvode iz popisa birača za te osobe onim općinskim
ili gradskim izbornim komisijama, na čijem se području nalaze
biračka mjesta na kojima će glasovati te osobe.

Da bi se ti izvodi iz popisa birača mogli na vrijeme dostaviti
nadležnim izbornim tijelima, zapovjedništva postrojbi Hrvatske vojske,
poduzeća, vlasnici brodova koji će se na dan izbora zateći
izvan granica Republike Hrvatske i uprave ustanova u kojoj se nalaze osobe
lišene slobode, dostavit će HITNO podatke o spomenutim biračima,
organima uprave nadbežnim za poslove opće uprave koje vode popise
birača, u mjestu u kojemu ti birači imaju prebivalište.

6. Biračka mjesta za birače na službi u oružanim snagama
Republike Hrvatske, posada brodova Hrvatske trgovačke mornarice
i za osobe lišenih slobode, neće se objaviti u oglasima sa popisom
biračkih mjesta na području općinskih i gradskih izbornih
jedinica.

7. Osobe na službi u oružnim snagama Republike Hrvatske, članovi
posade pomorskih i riječnih brodova Hrvatske trgovačke mornarice
koji se na dan izbora zateknu izvan granica Republike Hrvatske i osobe
koje su lišene slobode, neće sudjelovati u izborima za članove
predstavničkih tijela jedinica lokalne samouprave, osim ako se na
dan izbora zateknu u mjestu svoga stalnoga prebivališta. U takvom slučaju
mogu glasovati za kandidate za Županijski dom Sabora Republike Hrvatske
i članove predstavničkih tijela jedinica lokalne samouprave
na biračkom mjestu svoga prebivališta.

Klasa: 013-01/92-01/08

Urbroj: 56605/93-52

Zagreb, 9. siječnja 1993.

Predsjednik

**Milan Vuković, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Uputa, NN 3/1993-42